פיגוע הירי בבית הכנסת בפאוויי

פיגוע הירי בבית הכנסת בפאוויי היה פיגוע ירי ופשע שנאה על רקע אנטישמי, שהתרחש ב"בית הכנסת בית חב"ד"  בעיר פאוויי שבמחוז סן דייגו בקליפורניה, ארצות הברית, בבוקר יום השבת, 27 באפריל 2019, כ"ב בניסן ה'תשע"ט.

הפיגוע
בערב שביעי של פסח הזמין שליח חב"ד ורב בית הכנסת, הרב ישראל גולדשטיין, את אנשי הקהילה לתפילת יזכור שנהוג לאומרה באחרון של פסח. בשעה 11:30, לקראת קריאת ההפטרה, יצא גולדשטיין ללובי של הבית הכנסת לשטוף ידיים. באותו זמן נכנס למקום ג'ון ארנסט חמוש ברובה AR-15 ופתח בירי, ממנו נהרגה אישה שעמדה בכניסה - לורי גילברט קיי, בת 60 מפאוויי - ונפצעו הרב גולדשטיין ועוד אדם וילדה. אוסקר סטיוארט, שוטר במשמר הגבול של ארצות הברית שנכח במקום כמאבטח, ירה לכיוון המחבל אך החטיא. היורה ברח לכיוון רכבו, סטיוארט ירה ופגע ברכב שנתפס לאחר מספר דקות על ידי המשטרה המקומית.

ג'ון ארנסט (יליד 1999) בן ה-19 היה סטודנט לסיעוד באוניברסיטת המדינה של קליפורניה. במניפסט בן 4,000 מילים, שפרסם זמן קצר לפני הרצח, כתב: "אם הייתם אומרים לי לפני שישה חודשים שאני אעשה זאת, הייתי מופתע". הוא ציין שקיבל השראה מברנטון טראנט האחראי לטבח בכרייסטצ'רץ' בניו זילנד שהתרחש כחודש לפני הפיגוע, ומרוברט באוורס, שביצע את טבח בבית הכנסת בפיטסבורג בדיוק חצי שנה לפני הפיגוע.

לפי פרסומים ברשת תכנן ארנסט להעביר בשידור ישיר בפייסבוק את הירי בבית הכנסת, אולם לא הצליח בכך. באחת הרשתות הוא גם כלל "פלייליסט של שירים לירי", וכן מכתב פרידה.

במהלך חקירת פיגוע הירי התגלו הודעות של ארנסט ברשתות החברתיות, בהן הוא קשר את עצמו לאירוע  במרץ 2019, שבו גם ריסס על קירות המסגד כתובות גרפיטי המשבחות את הטבח בכרייסטצ'רץ'. ההצתה גרמה נזק קל למבנה ולא היו נפגעים.

בשנת 2021 גזר בית משפט בקליפורניה מאסר עולם ללא אפשרות של שחרור מוקדם על ג'ון ארנסט זאת לאחר שחתם על עסקת טיעון במסגרתה נמנעה התביעה מהדרישה לדון אותו למוות.

תגובות
נשיא ארצות הברית בזמן הפיגוע דונלד טראמפ כתב: "הלב של אמריקה עם קורבנות הירי. האומה כולה מתאבלת על אובדן החיים וניצבת לצד הקהילה היהודית. אנו מגנים בחריפות את רשע האנטישמיות והשנאה, שיש להביס". הוא דיבר עם הרב גולדשטיין והזמין אותו לבית הלבן במסגרת יום התפילה הלאומי, שם נתן לו לנאום.

גווין ניוסם מושל קליפורניה, הגיב "אף אחד לא צריך לחשוש ללכת למקום הפולחן שלו".

ראובן ריבלין נשיא המדינה, הגיב "אין מדינה ואין חברה שחסינות מאנטישמיות. זהו נגע שרק טיפול ישיר בו באמצעות חינוך לזיכרון השואה, וחינוך לסובלנות, יוכל לסייע בהתמודדות אתו". בנימין נתניהו כתב כי הוא "מגנה את המתקפה הנפשעת בבית הכנסת בקליפורניה - זו פגיעה בלב העם היהודי".

ביוני 2019 הוזמן הרב גולדשטיין לנאום בעצרת האו"ם.

בתחילת 2020 מינה דונלד טראמפ את הרב מענדל גולדשטיין, בנו של הרב ישראל גולדשטיין, לחבר המועצה לזכר השואה בארצות הברית.

ראו גם
 טרור בארצות הברית
 הטבח בבית הכנסת בפיטסבורג

קישורים חיצוניים



 One Dead in Synagogue Shooting Near San Diego, Officials Say, אתר הניו יורק טיימס, 27 באפריל 2019 
 חדשות 13 פיגוע בקליפורניה אתר יוטיוב
 הרב ישראל גולדשטיין מספר על הפיגוע בבית חב"ד פאווי אתר יוטיוב עם תרגום בעברית
טרוריסט ניסה להרוג אותי כי אני יהודי. לעולם לא אחזור מאמר דעה מאת הרב ישראל גולדשטיין, ניו יורק טיימס, 29 באפריל 2019 , גיבור-על: המסר של השליח הרב גולדשטיין שריגש מיליונים באתר col
חיים שאולזון, 'יתד נאמן' מחק את חבד מדיווח על הטרגדיה בקליפורניה, בעולמם של חרדים, כ"ז בניסן תשע"ט


הערות שוליים

קטגוריה:פעולות טרור ב-2019
קטגוריה:פיגועים במוסדות דת יהודיים בחוץ לארץ
קטגוריה:פיגועים נגד יהודים בארצות הברית
קטגוריה:פשעי שנאה בארצות הברית
קטגוריה:ארצות הברית: פיגועי ירי
קטגוריה:2019 בארצות הברית
קטגוריה:מעשי רצח בקליפורניה
קטגוריה:יהדות קליפורניה
קטגוריה:טרור ימין רדיקלי בארצות הברית
קטגוריה:ירי המוני בארצות הברית